title: Awacic ka icatc tipiskipismok
text: Weckatc kiceiriniw wiricike tacikekopan kaie otiskwema nete ka mita ici atosketcik, ki konermewok awaca eki kipitinakinirtci micta notcimik.
  Pecotcic sakihikanik tacikewakopan, koctatikosipan kitci kapweitc anaha awacic, ki tca otcihakiniwiw aka warik mikwamik kitci ici matcatc.
  Nama aric taw awacic ka micta miro sapitak wec e itakiniwitc. Pekwaw e tipiskarik, mekwata e niparitci onikihikwa, ki matcaw anaha awacic akamik e icatc.
  Ka micta mirowacinik kekociciriw pehikopan nete. 
  Micta miro arowactinokopan sakihikaniw, ekote eki otci wapitak anaha awacic epe otapikeciniritci tiripana ka micta osowarik.
  Micta mirowaciniw aneheriw cectokwapiriw kaie kaskina wec ici nosnehiko e ici matcatc. 
  Piskipirinipan aniheriw tiripaniriw kek itew : «Kecpin tca iti pimotean neta tiripanik nac kitci matcikopataman anihe ka piskickak kata micta mirertomopan noko.» 
  Ki kotcitaw micta kinec ki pe motew neta tiripanik aka aric kitci nipiwitc. Nac ki iti icaw warowik ki skwatwiw nac e takocik neta micta tohanik ka waskorertci.
  Ekotca ka miskak e micta mirwinakonik kirika ntoweritam kitci oski icatc omikiamik nac e kicikariw nama aci wapitam neheriw tipipaniriw nama watc nipiriw acitc mikiwamiriw.
  Ekoni ka ici nta koski witci metwematc anihi waskomikwerinica, nac micta mitcetaw eki icatc mekwatc e micta miro tipiskarik nikotc ko e iti nokisirtci anihi tiripana, e witci papimatc otawia kirika e wicamatc kitci icatcik tipiskipismok.
  Kek nikotin ki niporiwa anehi kice iriniwa mekwatc e micta kicikacterik mikomini pisimw, tekaci nama ki otci kaskeritam eki niporitci kirika itertam kiapatc matisiw mocak tca ki ocpapiw mitowi weckatc kaki totak. Ekoni nespitc ka nokositc awacic nete tipiskipismok, tapwe wewerita e itapinaniok ocpimik nokosiw awacic e taci nanipwitc kirika e takonatc atcapiwa.
  E matcectakaniwok
  Atisokana